《齐天乐 雪夜排闷》
清代·杨芳灿

海神惯作鱼龙戏，漫空六花零乱。细刻圆冰，轻研碎玉，装点谁家池馆。

帘丝串断。爱脉脉如尘，当庭吹满。一曲新歌，衍波笺纸付萧贯。

青灯掩冉如豆，拥裘孤坐处，更箭频转。莲子杯空，芦花被薄，无分酒香裀暖。

凄凉谁管。便忆起天涯，两三吟伴。冻合江云，夜深离梦远。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。